Wayde gaan nie sy titel verdedig | Maroela Media
Wayde van Niekerk (tweede van links) het vyfde in sy halfeindstryd-lopie geëindig. Foto: Jewel Samad/AFP.
Wayde van Niekerk sal nie die kans kry om sy Olimpiese titel te verdedig nie. Die Suid-Afrikaner het 'n teleurstellende vyfde plek in sy halfeindstryd met sy tyd van 45.15 sekondes behaal.
Van Niekerk het in 2016 die verbeelding van die atletiekwêreld aangegryp toe hy Michael Johnson se wêreldrekord na 'n verstommende 43.03 sekondes verbeter het.
Maar vandag het hy nie te waffers weggespring nie en hy het later al hoe meer stoom verloor om 'n sekonde ná Steven Gardiner (eerste in die lopie met 'n tyd van 44.14 sekondes) oor die eindstreep te hardloop.
Kirani James (43.88 sekondes) en Anthony Zambrano (43.93 sekondes) het die vinnigste kwalifiserende tye gehardloop, terwyl Botswana se Isaac Makwala (44.59 sekondes) ook die eindronde gehaal het.
Van Niekerk was vir 'n hele paar jaar op die krukkelys nadat hy sy knie in 'n raakrugbywedstryd beseer het, terwyl hy vroeër vanjaar ook positief vir Covid-19 getoets het. Dan oefen hy ook deesdae saam met Lance Brauman in die VSA.
Tog het die 400 m-atleet gesê dat hy terugflitse van die 2016 Spele gekry het toe hy in Tokio geland het. En ten spyte van al die terugslae het hy homself aan sy heldedade herinner én dat hy die verdedigende Olimpiese kampioen is.
Dit is net 'n jammerte dat hy nou nie nuwe goue herinnering van Tokio sal hê nie.
Uitslae van Van Niekerk se lopie:
Steven Gardiner 44.14 sekondes
Michael Norman 44.52 sekondes
Isaac Makwala 44.59 sekondes
Demish Gaye 45.09 sekondes
Wayde van Niekerk 45.14 sekondes
Atlete wat na die eindronde deurdring:
Kirani James 43.88 sekondes
Anthony Zambrano 43.93 sekondes
Michael Cherry 44.44 sekondes
Liemarvin Bonevacia 44.62 sekondes
Christopher Taylor 44.92 sekondes
Ek het gehoop hy sal beter doen, maar toe is die Amerikaanse afrigters nie so goed soos die ou tannie in S.A. nie
Bly nou maar by touch rugby…..
Hy moes maar sy afrigter gehou het. Iemand wat in hom en sy potensiaal belangestel het earner as sy geld.
Ek het nog nooit gehoor van 'n atleet (enige sportsoort) wat nie spoed verloor na 'n knie-operasie nie. Dis baie jammer van daai besering, gaan waarskynlik nooit weer dieselfde wees nie.